**Marit Slagsvold** (født 1962) er en norsk prest, sosiolog, gestaltterapeut og forfatter. Hun har tidligere jobbet med utvikling av Barnevernet som byråkrat i Barne- og familiedepartementet og med forskning på sosial inkludering ved Høgskolen i Oslo, og har utgitt flere bøker om vennskap, unge menneskers sorg og sosiale relasjoner. Hun ble ordinert til prest i Den norske kirke i september 2021 og jobber som vikarprest i Uranienborg kirke.

Karriere
--------

Slagsvold tok magistergraden i sosiologi ved Universitetet i Oslo i 1991 med avhandlingen *Nyetableringer og nettverk: den sosiale konstruksjon av teknologers økonomiske virkelighet*. Hun var førstekonsulent i Barne- og familiedepartementet fra 1991 til 2004, og arbeidet blant annet med utvikling av Barnevernet. Fra 2004 var hun hospitant og siden stipendiat ved Gruppe for inkluderende velferd ved Høgskolen i Oslo, og arbeidet med forskning innen sosial inkludering, nettverk og sosial kapital.

I 2003 utgav Slagsvold boken *Venner for harde livet; skråblikk på moderne vennskap* sammen med Birgitte Lange, og i 2008 boken *Ung sorg,* sammen med Birgitte Gjestvang, om unge mennesker som har mistet noen av sine nærmeste.

Slagsvold har vært åpen om at hun i mange år slet med angst og depresjon. Dette førte til at hun i 2000-årene valgte å slutte i jobben og etterhvert utdanne seg i gestaltterapi. Hun har gjennomført seks års studier i gestaltterapi ved Norsk Gestaltinstitutt-Høyskole (NGI). Hun jobbet deretter som praktiserende gestaltterapeut ved Oslo Gestaltsenter som hun driver sammen med Birgitte Gjestvang, og har hatt en deltidsstilling som høyskolelektor på Norsk Gestaltinstitutt-Høyskole. Hun utga boken *Jeg blir til i møte med deg: en bok om relasjoner* på Cappelen Damm i 2016. I 2009 gikk Slagsvold også på Aschehougs ettårige forfatterskole for skjønnlitteratur.

Slagsvold studerte frem til 2020 teologi og religion ved MF vitenskapelig høyskole og har gjennomført praktisk-teologisk utdanning. Rett etter stortingsvalget i 2021 ble det kjent at hun skal ordineres til prest i Den norske kirke av Oslos biskop Kari Veiteberg 19. september 2021. Slagsvold har blitt godkjent som prest av Kirkerådets evalueringsnemnd på grunnlag av unntaksbestemmelsen omtalt som «profetveien», som gjør det mulig for personer over 35 år med en relevant mastergrad eller annen høyere grads eksamen og teologiske studier av et visst omfang å bli ordinert dersom deres bakgrunn vurderes som likeverdig med teologisk embetseksamen. Fra januar 2021 har Slagsvold jobbet som vikarprest i Uranienborg menighet i halv stilling. Slagsvold har tidligere vært utmeldt av Kirken, men meldte seg siden inn igjen. Hun har uttalt at «jeg liker å se og sanse Gud i alt levende. Mitt ønske er at Kirken skal være et åpent, relevant og givende sted for undring, utforsking og deltakelse i troens mysterium».

Privatliv
---------

Marit Slagsvold vokste opp i Oslo og er datter av tannlege og professor Olav Kristoffer Slagsvold fra Romedal og Britt (Bitten) Berg-Pettersen fra Narvik. Morfaren Carl Berg-Pettersen eide skipsverkstedet Narvik Mek. Verksted. Hun er yngst av fire søsken, og er søster av psykolog og forsker Britt Slagsvold. Hun ble gift med ungdomskjæresten Jonas Gahr Støre i Flosta kirke i 1988, og de har tre barn. Slagsvold har også vært aktiv i miljøet rundt Rudolf Steinerskolen i Oslo, der barna gikk. Hennes farsslekt kommer fra gården Slagsvold i Hedmark, og hun er tremenning til moren til Sp-leder Trygve Slagsvold Vedum.

Bibliografi
-----------

* *Jeg blir til i møte med deg: en bok om relasjoner*. Cappelen Damm, 2016.
* *Ung sorg*. Aschehoug 2008 sammen med Birgitte Gjestvang.
* *Venner for harde livet: skråblikk på moderne vennskap.* Aschehoug 2003 sammen med Birgitte Lange.

Referanser
----------

1. ↑  .
2. ↑   www.vl.no[Hentet fra Wikidata]
3. ↑   www.tv2.no[Hentet fra Wikidata]
4. ↑  «Jonas Gahr Støres kone ordineres til prest». *www.vg.no*. 17. september 2021. Besøkt 17. september 2021.
5. ↑  Knutsen, Marthe (19. september 2021). «Jonas Gahr Støre så kona Marit Slagsvold bli prest: – Jeg er veldig stolt». *NRK*. Besøkt 20. september 2021.
6. ↑  «Ansatte». Arkivert fra originalen 22. oktober 2004. Besøkt 22. oktober 2004.
7. ↑  Marit Slagsvold
8. 1 2  Etter år med depresjon og angst sa hun opp jobben, og ble selv terapeut, *Amagasinet*
9. ↑  Oslo Gestaltsenter Arkivert 4. januar 2014 hos Wayback Machine. (Besøkt den 8. april 2014)
10. ↑  Marit Slagsvold: *Jeg blir til i møte med deg: en bok om relasjoner*, Cappelen Damm, 2016
11. ↑  Jonas Gahr Støres kone ordineres til prest
12. 1 2  Ny vikarprest i 50% stilling – Marit Slagsvold, Kirken
13. 1 2  Bergem, Av Ingeborg Misje; bokanmelder. «Marit Slagsvold – kona til Støre – tar presteutdanning på MF». *Vårt Land* **(norsk)**. Besøkt 14. september 2021.
14. ↑  Jonas Gahr Støres kone ordineres til prest
15. 1 2  Stolt Støre om kona: - Det er den store kvaliteten
16. ↑  *Studentene fra 1938*. Bokkomiteen for studentene fra 1938. 1963. s. 473.
17. ↑  *Norske tannlæger*. Erhvervsforlaget. 1950. s. 515.
18. ↑  «Aftenposten». 25. juni 1988. s. 18.
19. ↑  «Middelalderjul». *Aftenposten*. 24. november 2003.
20. ↑  Mannen i midten heter Magnus Jonas Slagsvold Støre. Gjett hvem han er i slekt med?

Eksterne lenker
---------------

* 

* (no) Publikasjoner av Marit Slagsvold i forskningsdokumentasjonssystemet CRIStin
* 

* (no) Publikasjoner av Marit Slagsvold i BIBSYS
* (no) Min forskerhverdag: Marit Slagsvold intervju publisert i HiO-nytt.

|  |  |
| --- | --- |
| Oppslagsverk/autoritetsdata | BIBSYS **·** VIAF **·** LCCN **·** ISNI **·** CRIStin
 |